
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA
IŠVADA
DĖL ŽMOGAUS TEISIŲ KOMITETO NEEILINIO POSĖDŽIO
2015-10-14       Nr. 101-I-18
Vilnius
Seimo Etikos ir procedūrų komisija (toliau – Komisija): Orinta Leiputė, Algimantas Dumbrava, Edmundas Jonyla, Jonas Kondrotas, Vytautas Saulis, Valerijus Simulik, gavusi Seimo narių grupės kreipimąsi ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, nagrinėjo klausimą, ar sušaukiant neeilinį Seimo Žmogaus teisių komiteto posėdį nebuvo pažeistos Seimo statuto nuostatos. 
Etikos ir procedūrų komisija nustatė:

Seimo nariai Andrius Kubilius, Rokas Žilinskas, Kęstutis Masiulis ir Rasa Juknevičienė kreipėsi į Komisiją dėl 2014 m. gruodžio 1 d. sušaukto Seimo Žmogaus teisių komiteto (toliau – Komitetas) neeilinio posėdžio, kuriame buvo planuojama svarstyti Seimo narių grupės 2014 m. lapkričio 20 d. pateiktą kreipimąsi „Dėl galimų Europos žmogaus teisių ir pagrindinių laisvių apsaugos konvencijos pažeidimų ir LR baudžiamojo proceso kodekso pataisų“. Seimo narių A. Kubiliaus, R. Žilinsko, K. Masiulio ir R. Juknevičienės manymu, Komitetą buvo bandoma įtraukti į veiklą, kuri darytų įtaką Darbo partijos bylos nagrinėjimui teisme ir trukdytų teismui nepriklausomai vykdyti teisingumą. 

Seimo nariai kreipimesi prašė įvertinti, ar:

1. Seimo Pirmininkė Loreta Graužinienė ir Seimo nariai, Žmogaus teisių komitetui pateikę 2014 m. lapkričio 20 d. kreipimąsi „Dėl galimų Europos žmogaus teisių ir pagrindinių laisvių apsaugos konvencijos pažeidimų ir LR baudžiamojo proceso kodekso pataisų“, nepažeidė Konstitucijos ir konstitucinio teismų ir teisėjų nepriklausomumo principo.  
2. Komiteto pirmininkas Leonardas Talmontas, sušaukdamas neeilinį Komiteto posėdį 2014 m. gruodžio 1 d., pirmadienį, tinkamai atliko Komiteto pirmininko pareigas ir netrukdė Komiteto nariams susitikti su rinkėjais.

3. Komiteto pirmininkas L. Talmont, būdamas vienas iš 2014 m. lapkričio 25 d. prašymo dėl Komiteto neeilinio posėdžio sušaukimo teikėjų ir tenkindamas šį prašymą neviršijo savo, kaip Komiteto pirmininko, įgaliojimų. 
2014 m. lapkričio 25 d. Komiteto pirmininkas Leonardas Talmontas ir Komiteto nariai Gintaras Tamošiūnas, Sergejus Ursulas ir Ona Valiukevičiūtė pateikė siūlymą surengti neeilinį Komiteto posėdį ir jo metu svarstyti Seimo narių grupės 2014 m. lapkričio 20 d. kreipimąsi „Dėl galimų Europos žmogaus teisių ir pagrindinių laisvių apsaugos konvencijos pažeidimų ir LR baudžiamojo proceso kodekso pataisų“.  Pastarąjį kreipimąsi pasirašė 45 Seimo nariai, taip pat ir Seimo pirmininkė Loreta Graužinienė.

2014 m. lapkričio 20 d. rašte nurodoma: „Mes, LR Seimo nariai, norime atkreipti Žmogaus teisių komiteto (toliau – komiteto) dėmesį į šiuo metu Lietuvoje vykdomų baudžiamųjų bylų nagrinėjimo praktiką ir galiojančias LR Baudžiamojo proceso kodekso normas, kurias taikant yra galimai pažeidžiamos Europos žmogaus teisių ir pagrindinių laisvių apsaugos konvencijos (toliau – konvencijos) pirmojo skyriaus 6 straipsnyje numatytos pilietinės teisės ir laisvės [...].
Kaip pavyzdį norime pateikti Darbo partijos baudžiamąjį procesą, kuris galimai yra politizuotas, bei pažeidžia pagrindines žmogaus teises ir laisves numatytas konvencijoje. [...] prašome komiteto apsvarstyti galimybę ir inicijuoti darbo grupės sudarymą, kuri įvertintų susidariusią baudžiamųjų bylų nagrinėjimo praktiką, atitikimą konvencijoje numatytoms pagrindinėms žmogaus teisėms ir laisvėms, bei pateiktų pasiūlymus dėl Baudžiamojo proceso kodekso (kitų lydinčių įstatymų) pataisų parengimo [...].“
2014 m. gruodžio 1 d. Komiteto posėdis buvo sušauktas, tačiau neįvyko dėl nepakankamo Komiteto narių skaičiaus (nebuvo kvorumo). Seimo narių grupės kreipimasis „Dėl galimų Europos žmogaus teisių ir pagrindinių laisvių apsaugos konvencijos pažeidimų ir LR baudžiamojo proceso kodekso pataisų“ Komitete nebuvo svarstytas. 
Seimo pirmininkė Komisijai pateiktame paaiškinime nurodė: „Kreipimasis į Seimo Žmogaus teisių komitetą grindžiamas tuo, kad visuomenėje pagrįstai kyla abejonių dėl galimo Darbo partijos bylos politizavimo. Taip pat pastebėtina tai, kad kreipimosi į Seimo Žmogaus teisių komitetą iniciatoriai neteigia, kad byla politizuota. Kreipimesi minima sąvoka „galimai“, o Seimo Žmogaus teisių komitetas turėjo galimybę įsitikinti ir pareikšti savo nuomonę. [...] mano vertinimu, laisvo Seimo nario mandato principas ne tik suteikia teisę inicijuoti kreipimusis į komitetus, bet ir įpareigoja Seimo narį veikti visos Tautos ir atskirų visuomenės narių interesais.“ 
Seimo nario, kaip Tautos atstovo, teisės yra įtvirtintos Konstitucijoje ir Seimo statute, turinčiame įstatymo galią. Seimo nariai kai kurias jiems suteiktas teises įgyvendina vienasmeniškai, kitas teises – kartu su kitais Seimo nariais. Seimo narys, išrinktas į Seimo Pirmininko pareigas, turi visas Seimo nario, kaip Tautos atstovo, teises ir kitas jam, kaip Seimo Pirmininkui, Konstitucijoje, įstatymuose ir Seimo statute suteiktas teises.

Konstitucinis Teismas, 2004 m. liepos 1 d. nutarime pasisakydamas dėl Seimo nario konstitucinio teisinio statuso ir atskirų jo elementų, pabrėžė, kad „Seimo nariai turi teisę lygiais pagrindais dalyvauti Seimui, kaip Tautos atstovybei, įgyvendinant visas jo, kaip Tautos atstovybės, konstitucines funkcijas ir vykdant visus jo, kaip Tautos atstovybės, įgaliojimus, nustatytus Konstitucijos 67 straipsnyje, kituose Konstitucijos straipsniuose, taip pat įstatymuose.”
Seimo statuto 9 straipsnyje įtvirtintos Seimo narių teisės, kaip antai: teisė dalyvauti diskusijoje visais svarstomais klausimais, žodžiu ir raštu pateikti pasiūlymus, pastabas, pataisas (3 p.), siūlyti Seimui svarstyti klausimus (5 p.), dalyvauti visų Seimo komitetų ir komisijų posėdžiuose, taip pat Vyriausybės posėdžiuose, o prireikus dalyvauti valstybės valdžios ir valdymo institucijų posėdžiuose, kuriuose svarstomi jo pateikti klausimai, taip pat iš anksto pranešęs stebėti kitus posėdžius, kuriuose svarstomi jį dominantys klausimai, išskyrus susijusius su valstybės paslaptimi, kurių svarstymo tvarką nustato įstatymai (10 p.).

Vadinasi, tiek Seimo Pirmininko, tiek atskirų Seimo narių, teisė vienasmeniškai arba kartu su kitais Seimo nariais kreiptis į Seimo komitetus ar komisijas siūlant svarstyti tam tikrus klausimus neturėtų būti kvestionuojama. 

Siekiant nustatyti, ar Seimo nariai, pateikdami kreipimąsi Komitetui, nepažeidė konstitucinio teismų ir teisėjų nepriklausomumo principo, reikia įvertinti tokio kreipimosi turinį. Kaip jau minėta, Seimo narių grupės kreipimesi buvo siūloma sudaryti darbo grupę, kuri įvertintų Lietuvoje susiformavusią baudžiamųjų bylų, įskaitant Darbo partijos bylą, nagrinėjimo praktiką ir pateiktų siūlymus dėl Baudžiamojo proceso kodekso ir kitų įstatymų pataisų parengimo. 
Konstitucijos 114 straipsnio 1 dalyje nustatyta, kad valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę.
Remiantis Teismų įstatymo 3 straipsnio 3 dalies nuostata, teisėjai, vykdydami teisingumą, yra nepriklausomi nuo proceso dalyvių, teismų administracijos, kitų teisėjų, valstybės valdžios institucijų, pareigūnų bei kitų asmenų. Teisėjams negali būti daromas joks politinis, ekonominis, psichologinis, socialinis spaudimas ar kitoks neteisėtas poveikis, kuris galėtų turėti įtakos jų sprendimams. 
Konstitucinis Teismas 1996 m. balandžio 18 d. nutarime pažymėjo, kad „teismų nepriklausomumas remiasi valdžių atskyrimo principu. [...] Teisėjo ir teismo nepriklausomumas vykdant teisingumą – tai nepriklausomumas nuo valstybinės valdžios ir valdymo institucijų, valstybės pareigūnų, politinių partijų ir visuomeninių organizacijų, atskirų piliečių ir, be abejo, nuo dalyvaujančių byloje asmenų neteisėtos tiesioginės ir netiesioginės įtakos“. 
Pažymėtina, kad Komitetas Seimo narių grupės kreipimosi nesvarstė, darbo grupės nesudarė ir įstatymų pakeitimų neinicijavo, vadinasi, poveikis teismams ar kitoms teisėsaugos institucijoms nebuvo daromas. 
 Komiteto neeilinis posėdis buvo sušauktas 2014 m. gruodžio 1 d., pirmadienį. 2014 m. lapkričio 25 d. siūlymą surengti komiteto posėdį pasirašė Komiteto pirmininkas L.Talmontas ir Komiteto nariai  G.Tamošiūnas, S. Ursulas ir O.Valiukevičiūtė. 
Seimo statuto 53 straipsnio 2 dalyje nustatyta, kad eiliniai ir neeiliniai komitetų posėdžiai rengiami komitetų pirmininkų siūlymu. Neeiliniai komitetų posėdžiai rengiami ir ne mažiau kaip 1/3 komiteto narių reikalavimu, taip pat Seimo ar Seimo valdybos pavedimu. Neeilinio posėdžio metu yra svarstomi tik komiteto posėdžio iniciatorių pateikti klausimai.
Aptariamu atveju neeilinio Komiteto posėdžio surengimą inicijavo ir Komiteto pirmininkas L. Talmontas, ir trys Komiteto nariai (iš devynių), t. y. 1/3 Komiteto narių grupė. Pagal aukščiau minėtą Seimo statuto nuostatą kiekvienam iš šių subjektų (komiteto pirmininkui arba ne mažesnei nei 1/3 komiteto narių grupei) yra suteikta teisė inicijuoti posėdžio surengimą. Taigi esant bent vieno subjekto siūlymui surengti neeilinį posėdį, posėdis privalo būti organizuojamas. 
Remiantis Seimo statuto 96 straipsnio 2 dalies nuostata, tomis savaitės dienomis, kai nevyksta plenariniai posėdžiai  (t. y. pirmadienį, trečiadienį ir penktadienį) ir tą savaitę, kai nėra plenarinių posėdžių, Seimo valdybos nustatytu laiku rengiami Seimo valdybos, Seniūnų sueigos, frakcijų, komitetų ir komisijų posėdžiai, Seimo narių susitikimai su rinkėjais, savivaldybių atstovais. Taigi Seimo statuto 96 straipsnio 2 dalyje suformuluota blanketinė norma, leidžianti Seimo valdybai nustatyti Seimo struktūrinių padalinių posėdžių laiką. 

Seimo valdybos 2012 m. gruodžio 5 d. sprendime „Dėl Lietuvos Respublikos Seimo, Seimo komitetų, komisijų, frakcijų ir kitų padalinių posėdžių laiko“ (Nr. SV-S-30) nustatyta, kad pirmadieniai yra skirti Seimo narių susitikimams su rinkėjais, jų priėmimui asmeniniais klausimais, o komitetų posėdžiai turi būti rengiami trečiadieniais 10-13 val., penktadieniais 9-11 val., o prireikus – ir ketvirtadieniais 9-10 val. Minėtame sprendime yra išskirtas pagrindinis laikas komitetų posėdžiams ir kitas laikas, kuris prireikus gali būti skirtas komitetų posėdžiams surengti, t.y. esant neeiliniams atvejams. 

Kaip minėta, Komiteto posėdis buvo surengtas pirmadienį, t. y. dieną, skirtą Seimo narių susitikimams su rinkėjais. 

Komisija konstatuoja, kad Komiteto pirmininkas L. Talmontas, būdamas vienas iš Komiteto neeilinio posėdžio surengimo iniciatorių ir organizuodamas Komiteto posėdį, nepažeidė Seimo statuto 53 straipsnio 2 dalies reikalavimų, tačiau Komiteto posėdis buvo organizuojamas nesilaikant Seimo valdybos 2012 m. gruodžio 5 d. sprendimu „Dėl Lietuvos Respublikos Seimo, Seimo komitetų, komisijų, frakcijų ir kitų padalinių posėdžių laiko“ Nr. SV-S-30 komitetams nustatyto posėdžių laiko.
Etikos ir procedūrų komisija nusprendė:

1. Seimo Pirmininkė Loreta Graužinienė ir Seimo nariai, Seimo Žmogaus teisių komitetui pateikę 2014 m. lapkričio 20 d. kreipimąsi „Dėl galimų Europos žmogaus teisių ir pagrindinių laisvių apsaugos konvencijos pažeidimų ir LR baudžiamojo proceso kodekso pataisų“, konstitucinio teismų ir teisėjų nepriklausomumo principo nepažeidė.  

2. Seimo Žmogaus teisių komiteto pirmininkas Leonardas Talmontas, organizuodamas neeilinį komiteto posėdį, Seimo statuto 53 straipsnio 2 dalies reikalavimų nepažeidė.
3. Rekomenduoti Seimo komitetams ir komisijoms laikytis Seimo valdybos 2012 m. gruodžio 5 d. sprendimu „Dėl Lietuvos Respublikos Seimo, Seimo komitetų, komisijų, frakcijų ir kitų padalinių posėdžių laiko“ Nr. SV-S-30 nustatyto posėdžių laiko.
Pritarta bendru sutarimu.
Komisijos pirmininko pavaduotoja                                                               Orinta Leiputė 
